Virtual Boy
Virtual Boy (იაპონ. バーチャルボーイ) — მეექვსე თაობის 32-ბიტიანი ვიდეო თამაშების კონსოლი, შექმნილი და გამოცემული იაპონური კომპანია Nintendo-ს მიერ 1995 წლის 21 ივლისს იაპონიაში, ჩრდილოეთ ამერიკაში იმავე წლის 14 აგვისტოს. რეკლამირებული იყო როგორც პირველი კონსოლი, რომელსაც შეეძლო სტერეოსკოპული 3D გრაფიკის გამოსახვა. Virtual Boy იძლევა ილუზიის ზუსტი მოცულობის შექმნის შესაძლებლობას პარალაქსის ეფექტის მეშვეობით. ის გამოიყენებდა ვირტუალური რეალობის სათვალის ტექნოლოგიას — მოთამაშე ათავსებს თავს მოწყობილობის ოკულარში, სადაც აღიქვამს მონოქრომულ გამოსახულებას. კონსოლზე მუშაობამ ოთხ წელზე მეტს გასტანა. მისი კოდური სახელი იყო VR32. Nintendo-მ ხელი მოაწერა შეთანხმებას ამერიკულ კომპანია Reflection Technology-სთან ოკულარული 3D LED ტექნოლოგიის გამოყენების შესახებ. გარდა ამისა, ჩინეთში აშენდა ქარხანა სპეციალურად Virtual Boy-ის წარმოებისთვის. Virtual Boy-ის თამაშების ბიბლიოთეკა მეტად მწირი იყო. საერთო ჯამში გამოვიდა 22 თამაში, რომელთა შორის 19 გამოიცა იაპონიის ბაზრისთვის, ხოლო 14 — ჩრდილოეთ ამერიკისთვის. რაც შეეხება მესამე მხარის დეველოპერების მხარდაჭერას, ამ მხრივ, წინამორბედ პლატფორმებთან შედარებით მეტად შეზღუდული იყო. კონსოლი უარყოფითად მიიღეს კრიტიკოსებმა. მისი წარუმატებლობა გამოწვეული იყო რიგი მიზეზებით, მათ შორის მაღალი ფასით, მონოქრომული ეკრანითა და არაშთამბეჭდავი 3D ეფექტებით. საგულისხმოა, რომ მისი ხშირი გამოყენება საფრთხეს უქმნიდა მომხმარებლის ჯანმრთელობას. ასევე კონსოლი პოზიციონირებდა, როგორც პორტატიული კონსოლი, თუმცა მისი ზომა და წონა ეჭქვეშ აყენებდა მის პორტატიულობას. საბოლოოდ, იგი გამოიცა დაუმთავრებელი ფორმით, რადგანაც კომპანიამ მთელი თავისი რესურსი მიმართა მომდევნო სახლის კონსოლის Nintendo 64-ის წარმოებაზე. ფასის მუდმივი კლების მიუხედავად, მიჩნეულია კომერციულ ჩავარდნად, საერთო ჯამში კონსოლის გაყიდვების რაოდენობა შეადგენს 770,000 ეგზემპლარს. სტერეოსკოპული ტექნოლოგია მოგვიანებით წარმატებით დაინერგა ახალი თაობის კონსოლებში, მათ შორის Nintendo-ს პორტატიულ კონსოლ 3DS-ში. Nintendo-მ Virtual Boy-ის წარმოება შეწყვიტა 1996 წელს.